Μητροπολίτης πρώην Λάμπης, Συβρίτου και Σφακίων Ειρηναίος

Ο Μητροπολίτης Ειρηναίος (κατά κόσμον Νικόλαος Μεσαρχάκης, Σπηλιά Χανίων, 10 Ιανουαρίου 1944) είναι Έλληνας θεολόγος και ιεράρχης της ημιαυτόνομης Εκκλησίας της Κρήτης.

Από το 1990 έως το 2026 διακόνησε ως Μητροπολίτης Λάμπης, Συβρίτου και Σφακίων, θέση από την οποία παραιτήθηκε μετά την απόφαση της Αγίας και Ιεράς Συνόδου του Οικουμενικού Πατριαρχείου να του αναθέσει την Ιερά Μητρόπολη Μοσχονησίων, την οποία μετάθεση δεν αποδέχτηκε.

Βιογραφικά στοιχεία
Ο κατά κόσμον Νικόλαος Μεσαρχάκης γεννήθηκε στις 10 Ιανουαρίου 1944 στη Σπηλιά, χωριό της Επαρχίας Κισσάμου του Νομού Χανίων. Αποφοίτησε από την Εκκλησιαστική Σχολή Χανίων το 1963. Το 1970 αποφοίτησε από την Θεολογική Σχολή του Πανεπιστημίου Αθηνών.

Το 1963 εισήχθη δόκιμος στην Ιερά Μονή Μονής Κυρίας Οδηγήτριας Γωνιάς. Το 1964 εκάρη μοναχός, λαμβάνοντας το όνομα Ειρηναίος στην ίδια μονή από τον Μητροπολίτη Κισάμου και Σελίνου Ειρηναίο. Το 1964 χειροτονήθηκε διάκονος και τον Ιούνιο του 1970 πρεσβύτερος από τον ίδιο μητροπολίτη. Για δεκαπέντε και πλέον χρόνια υπηρέτησε ως εφημέριος, ιεροκήρυκας, γενικός επόπτης των ιδρυμάτων και ως Πρωτοσύγκελλος της Ιεράς Μητροπόλεως Κισάμου και Σελίνου. Παράλληλα, ως θεολόγος δίδαξε και υπηρέτησε διευθυντής σε σχολεία της Μέσης Εκπαίδευσης. Το 1987 εξελέγη καθηγούμενος της Μονής Κυρίας Οδηγήτριας Γωνιάς, όπου έμεινε μέχρι την εκλογή του σε επίσκοπο.

Στις 14 Φεβρουαρίου 1990 εξελέγη Μητροπολίτης Λάμπης και Σφακίων από την Ιερά Επαρχιακή Σύνοδο της Εκκλησίας Κρήτης. Η χειροτονία του στον επισκοπικό βαθμό τελέσθηκε στις 22 Φεβρουαρίου και η ενθρόνισή του, στην έδρα της Μητρόπολης του, Σπήλι Ρεθύμνης, έγινε στις 29 Απριλίου. Στις 4 Δεκεμβρίου 2000 ο τίτλος της Επαρχίας του μεταβλήθηκε σε «Λάμπης, Συβρίτου και Σφακίων».

Έχει συγγράψει άρθρα με διάφορα περιεχόμενα και έχει πραγματοποιήσει πολλές εισηγήσεις σε συνέδρια της Ορθόδοξης Ακαδημίας Κρήτης.

Χρημάτισε δύο φορές τοποτηρητής της Ιεράς Μητροπόλεως Ρεθύμνης και Αυλοποτάμου, το 2010 και το 2022. Στις 3 Δεκεμβρίου 2021 ανέλαβε τοποτηρητής της Ιεράς Αρχιεπισκοπής Κρήτης, μετά την παύση για λόγους υγείας, του Αρχιεπισκόπου Ειρηναίου. 

 Μετάθεση σε Μητροπολίτη Μοσχονησίων και παραίτηση 
Στις 3 Δεκεμβρίου 2025 εξελέγη Μητροπολίτης Μοσχονησίων από την Αγία και Ιερά Σύνοδο του Οικουμενικού Πατριαρχείου, θέση την οποία δεν αποδέχθηκε, υποβάλλοντας την παραίτησή του κατά την έναρξη των εργασιών της Ιεράς Επαρχιακής Συνόδου της Εκκλησίας Κρήτης έξι ημέρες αργότερα, στις 9 Δεκεμβρίου. Η Ιερά Σύνοδος του Οικουμενικού Πατριαρχείου την αποδέχτηκε στις 8 Ιανουαρίου 2026.

Υποσημειώσεις και παραπομπές
Υποσημειώσεις

Παραπομπές

Μεσαρχάκης
Ειρηναίος
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών